คปภ.เบรก นวกิจลงทุน หุ้นฟอลคอน
คปภ.เข้มยึดเกณฑ์ประกาศลงทุนในหุ้นใหม่ ห้ามนวกิจประกันภัยซื้อหุ้นเพิ่มทุนฟอลคอนประกันภัย
23 มี.ค. 2559

คปภ.เข้มยึดเกณฑ์ประกาศลงทุนในหุ้นใหม่ ห้ามนวกิจประกันภัยซื้อหุ้นเพิ่มทุนฟอลคอนประกันภัย 
นายปิติพงศ์ พิศาลบุตร กรรมการผู้อำนวยการ บริษัท นวกิจประกันภัย เปิดเผยว่า บริษัทไม่ได้รับความเห็นชอบจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ให้ซื้อหุ้นเพิ่มทุนของบริษัท ฟอลคอนประกันภัย ซึ่งเป็นบริษัทร่วมทุน เนื่องจาก คปภ.เห็นว่าการซื้อหุ้นเพิ่มทุนดังกล่าวไม่เป็นไปตามประกาศของ คปภ. เรื่อง การลงทุนประกอบธุรกิจอื่นของบริษัทประกันวินาศภัย 
“ปัจจุบันบริษัทถือหุ้นเกิน 10% ของหุ้นที่ขายของบริษัท ฟอลคอนฯ ซึ่งเป็นไปตามประกาศเดิม และประกาศฉบับใหม่กำหนดให้บริษัทสามารถถือหุ้นต่อไปได้ แต่จะซื้อหุ้นเพิ่มทุนไม่ได้ จนกว่าสัดส่วนการลงทุนในหุ้นจะลดลงไม่เกิน 10% ของหุ้นที่ออกขายของบริษัท ฟอลคอนฯ” นายปิติพงศ์ กล่าว
ทั้งนี้ เนื่องมาจากบริษัท ฟอลคอนฯ ได้เสนอขายหุ้นเพิ่มทุน 4 ล้านหุ้น ให้แก่ผู้ถือหุ้นเดิมตามสัดส่วนการถือหุ้น โดยปัจจุบันบริษัท ฟอลคอนฯ มีหุ้นสามัญจดทะเบียนอยู่ 10 ล้านหุ้น เป็นหุ้นเรียกชำระแล้ว 6 ล้านหุ้น และหุ้นสามัญที่ยังไม่ได้ออกขายอีก 4 ล้านหุ้น โดยปัจจุบันบริษัท นวกิจฯ ถือหุ้นบริษัท ฟอลคอนฯ 1.2 ล้านหุ้น หรือ 20% ของทุนจดทะเบียนชำระแล้ว จึงได้สิทธิจองซื้อหุ้นเพิ่มทุนดังกล่าว 8 แสนหุ้น คิดเป็นมูลค่า 8 ล้านบาท มีมูลค่าตามบัญชีเท่ากับ 77.36 บาท/หุ้น คิดเป็นมูลค่ารวม 61.8 ล้านบาท 
อย่างไรก็ตาม หลังจากบริษัทฟอลคอนฯ ทำรายการหุ้นเพิ่มทุนเสร็จแล้ว จะทำให้สัดส่วนการถือหุ้นของบริษัท นวกิจฯ ลดลงมาจาก 20% เหลือ 12% ของทุนจดทะเบียน ซึ่งเป็นผลมาจากการที่บริษัท นวกิจฯ ไม่ได้ใช้สิทธิซื้อหุ้นเพิ่มทุนดังกล่าว